Imtella' Diċembru 10, 2021 Il-Qorti tal-Appell ikkonfermat sentenza ta' 30 xahar ħabs fil-konfront ta' raġel ta' 35 sena minn Ħaż-Żabbar li ammetta li hedded lil ommu għax ma kinitx tagħtih flus għad-droga. Huwa se jkollu jiskonta piena ta' 30 xahar ħabs wara li l-Qorti qalet li huwa ma setax ikun li rriforma ruħu f'xahrejn. Ir-raġel, li ismu mhux jixxandar biex ma tinkixifx l-identità ta' ommu li għandha 65 sena, ilu jieħu d-droga mindu kellu 14-il sena. Kienet l-omm li għamlet ir-rapport lill-Pulizija wara li ma felħitx aktar u wara li tressaq fil-Qorti ammetta li beżżaha, heddidha u taha fastidju. L-omm ħafret lil binha għal dak li għamlilha. Mill-provi ħareġ li huwa kien ikisser dak li jsib meta ma kinitx tagħtih flus, anke jekk kellha biss il-pensjoni tar-romol, spiċċat tatu €28,000 li wirtet mingħand omm ir-raġel u wara li għaddiet xi żmien f'xelter, meta rritorant id-dar, sabet li kien biegħ ħafna oġġetti. Għalkemm ir-raġel appella, l-Imħallef Giovanni Grixti qal li ma jistax iqisu riformat fi żmien xahrejn u rrimarka li r-riskju ta' ripetizzjoni kontra persuna anzjana huwa wieħed kbir f'dan il-każ. L-Imħallef Grixti żied li ma jarax għala għandu jilqa' t-talba tar-raġel biex isegwi programm ta' rijabilitazzjoni meta huwa stess iddikjara li m'għandux bżonn għajnuna u għalhekk ċaħadlu l-appell. Ir-raġel kien diġà ġie kkundannat erba' darbiet mill-Qorti, tliet darbiet fuq serq u darba fuq pussess sempliċi ta' droga, u fiż-żmien li dam il-ħabs kellu 17-il rapport dwar nuqqas ta' mġiba tajba. Minbarra li kien ikkundannat 30 xaħar ħabs huwa kien ordnat biex malli joħroġ ma jdejjaqx lil ommu għal perjodu ta' sena nkella jiġi mmultat €1,000.